Lav et referat af nedenstående tekst:

Tekst:
Thyboen Michael Valgren spillede med musklerne ved VM i linjeløb. Her kørte han nemlig med om de sjove placeringer med prominente navne som Alejandro Valverde og Tom Dumoulin. Michael Valgren måtte tage til takke med en syvendeplads, mens spanske Alejandro Valverde, franske Romain Bardet og canadiske Michael Woods vandt henholdsvis guld, sølv og bronze. - Jeg kører en fin syvendeplads hjem, så det er jo også meget fedt, men jeg ville sgu hellere have haft en medalje, siger thyboen til TV 2 SPORT. Michael Valgren angreb alene med cirka 21 kilometer til mål. Han fik skabt et forspring til forfølgerne, men blev indhentet igen på den sidste stigning, der nogle steder steg med hele 28 procent. - Jeg har virkelig ondt i benene. Jeg kører for at vinde, men den sidste stejle havde jeg måske undervurderet lidt. Jeg havde simpelthen krampe op i begge ben, jeg har aldrig prøvet noget lignende. Jeg var færdig, siger Michael Valgren. Michael Valgren endte 43 sekunder efter den nye verdensmester, Alejandro Valverde. Den danske kaptajn, Jakob Fuglsang, blev nummer 20.

Referat:
Michael Valgren var med helt i toppen, da VM i landevejscykling blev kørt søndag. Spanske Alejandro Valverde blev ny verdensmester.